FI Euroopan unionin virallinen lehti C 206/16

Kuulemismenettelystä vastaavan neuvonantajan loppukertomus (1)

Euromääräiset korkojohdannaiset (EIRD)

(AT.39914)

(2017/C 206/06)

Euroopan komissio aloitti 5. maaliskuuta 2013 asetuksen (EY) N:o 1/2003 (2) 11 artiklan 6 kohdan mukaisen menettelyn yrityksiä Barclays (3), Deutsche Bank (4), Société Générale, RBS (5), Crédit Agricole, HSBC ja JP Morgan (6) vastaan.

Euroopan komissio antoi 29. lokakuuta 2013 asetuksen (EY) N:o 773/2004 (7) 10 a artiklan 2 kohdan mukaisten sovintoon tähtäävien keskustelujen ja sovintoehdotusten esittämisen jälkeen väitetiedoksiannon, joka oli osoitettu yrityksille Barclays, Deutsche Bank, Société Générale ja RBS, jäljempänä ’sovintomenettelyn osapuolet’. Väitetiedoksiannossa todettiin, että sovintomenettelyn osapuolet olivat kukin oman osallistumisensa aikana vuosien 2005–2008 aikana osallistuneet sopimuksiin ja/tai yhdenmukaistettuihin menettelytapoihin, joiden tarkoituksena oli vääristää euriborkorkoon (Euro Interbank Offered Rate) ja/tai eoniakorkoon (Euro Over-Night Index Average) liittyvien euromääräisten korkojohdannaisten (EIRD) hinnoittelutekijöiden tavanomaista kehitystä. Kyseisissä sopimuksissa ja yhdenmukaistetuissa menettelytavoissa oli kyse SEUT-sopimuksen 101 artiklan 1 kohdan ja ETA-sopimuksen 53 artiklan 1 kohdan jatkuvasta ja yhtenäisestä rikkomisesta.

Sovintomenettelyn osapuolet vahvistivat väitetiedoksiantoon antamissaan vastauksissa, että niille osoitettu väitetiedoksianto vastasi niiden tekemien sovintoehdotusten sisältöä.

Olen tutkinut päätöksen 2011/695/EU 16 artiklan mukaisesti, käsitelläänkö sovintomenettelyn osapuolille osoitetussa päätösluonnoksessa ainoastaan sellaisia väitteitä, joista sovintomenettelyn osapuolille on annettu mahdollisuus esittää näkemyksensä, ja olen tullut myönteiseen päätelmään.

Edellä esitetyn perusteella ja ottaen huomioon, että sovintomenettelyn osapuolet eivät ole esittäneet minulle pyyntöjä tai valituksia (8), katson, että niiden menettelylliset oikeudet ovat toteutuneet tässä asiassa.

Bryssel 29. marraskuuta 2013 Joos STRAGIER

(1) Kuulemismenettelystä vastaavan neuvonantajan tehtävästä ja toimivaltuuksista tietyissä kilpailuasioita koskevissa menettelyissä 13 päivänä lokakuuta 2011 annetun Euroopan komission puheenjohtajan päätöksen 2011/695/EU (EUVL L 275, 20.10.2011, s. 29) 16 ja 17 artiklan mukaisesti.

(2) Neuvoston asetus (EY) N:o 1/2003, annettu 16 päivänä joulukuuta 2002, perustamissopimuksen 81 ja 82 artiklassa vahvistettujen kilpailusääntöjen täytäntöönpanosta (EYVL L 1, 4.1.2003, s. 1).

(3) Barclays plc, Barclays Bank plc, Barclays Directors Limited, Barclays Group Holdings Limited, Barclays Capital Services Limited. Lokakuun 29 päivänä 2013 komissio laajensi menettelyn koskemaan myös yritystä Barclays Services Jersey Limited.

(4) Deutsche Bank AG, DB Group Services (UK) Limited ja Deutsche Bank Services (Jersey) Limited.

(5) The Royal Bank of Scotland Group plc ja The Royal Bank of Scotland plc

(6) Menettely yrityksiä Crédit Agricole, HSBC ja JP Morgan vastaan on vireillä.

(7) Komission asetus (EY) N:o 773/2004, annettu 7 päivänä huhtikuuta 2004, EY:n perustamissopimuksen 81 ja 82 artiklan mukaisten komission menettelyjen kulusta (EUVL L 123, 27.4.2004, s. 18).

(8) Päätöksen 2011/695/EU 15 artiklan 2 kohdan mukaan kartelleja koskevissa asioissa menettelyn osapuolet, jotka aloittavat sovintoon tähtäävät neuvottelut asetuksen (EY) N:o 773/2004 10 a artiklan mukaisesti, voivat saattaa asian kuulemismenettelystä vastaavan neuvonantajan tutkittavaksi missä tahansa vaiheessa sovintomenettelyn aikana varmistaakseen menettelyllisten oikeuksiensa tosiasiallisen toteutumisen. Katso myös sovintomenettelyn toteuttamisesta neuvoston asetuksen (EY) N:o 1/2003 7 ja 23 artiklan mukaisten päätösten tekemiseksi kartelliasioissa annetun komission tiedonannon 2008/C 167/01 18 kohta (EUVL C 167, 2.7.2008, s. 1).